b'\n_START_ARTICLE_\nMrkopalj\n_START_SECTION_\nLega\n_START_PARAGRAPH_\nMrkopalj (prej Berkopalj), naselje, ob\xc4\x8dinsko sredi\xc5\xa1\xc4\x8de, lovsko in turisti\xc4\x8dno sredi\xc5\xa1\xc4\x8de v Gorskem kotarju. Le\xc5\xbei na Mrkopaljskem polju na nadmorski vi\xc5\xa1ini 820 m v zahodnem delu vzno\xc5\xbeja gorskega masiva Velike Kapele okoli 10 km jugovzhodno od Lokev. Mrkopalj je izhodi\xc5\xa1\xc4\x8de za izlete v strogi naravni rezervat Bele in Samarske stene.\n_START_SECTION_\nZgodovina\n_START_PARAGRAPH_\nV starih listinah se kraj prvi\xc4\x8d omenja leta 1477 v listini hrva\xc5\xa1kega kneza Martina II. Frankopana. V naselju so ru\xc5\xa1evine cerkvice iz 15. stoletja ter \xc5\xbeupnijska cerkev Bla\xc5\xbeene Djevice Marije \xc5\xbdalostne postavljene leta 1854. Leta 1727 so skozi naselje zgradili Karolinsko cesto Karlovac-Reka. Z ukazom cesarja Jo\xc5\xbeefa II. je Mrkopalj 14. marca 1785 dobil trgovske pravice, grb in pe\xc4\x8dat. Tu so leta 1914 priredili prvo hrva\xc5\xa1ko tekmovanje v teku na smu\xc4\x8deh. Tudi sedaj vsako leto meseca februarja organizirajo tekmovanje v nordijskem smu\xc4\x8danju za prvenstvo Hrva\xc5\xa1ke. Na bli\xc5\xbenji Mati\xc4\x87 poljani, do katere vodi pot iz naselja Tuk Vojni stoji spominsko obele\xc5\xbeje, ki spominja na 26 partizanov 2. brigade 13. primorsko-goranske divizije, kateri  so na tem mestu februarja 1944 zmrznili pri temperaturi \xe2\x80\x9327\xc2\xbaC.'